[{"text_idx": "#000001", "text": "La balotiloj por C-komitatanoj estis kalkulitaj kelkfoje por certig\u0302i, ke la rezulto ne estas erara."}, {"text_idx": "#000002", "text": "En sia vendreda kunsido la Komitato de UEA sens\u0302ang\u0302e akceptis la bug\u0302eton por 2019, kio signifas ke venontjare la Jarlibro ne aperos. Kiel nova estrarano estis elektita Fernando Maia el Brazilo. Dum la elekto de nova C-komitatano la voc\u0302oj estis unue fus\u0302e kalkulitaj."}, {"text_idx": "#000003", "text": "La lasta Lisbona kunsido de la Komitato de UEA komencig\u0302is je kvaronhora malfruo."}, {"text_idx": "#000004", "text": "\u2013 Ni atendas la g\u0302eneralan direktoron, kiu devis preni paperojn en la alia kongresejo post g\u0302ia malfermo, klarigis prezidanto Mark Fettes."}, {"text_idx": "#000005", "text": "Mark Fettes en la vendreda kunsido."}, {"text_idx": "#000006", "text": "La plej multaj kongresaj salonoj trovig\u0302as en la jura fakultato de la Lisbona universitato, tamen ne la salono Hodler, kie kunvenas la Komitato. G\u0302i situas en la pompa rektorejo de la universitato, kie la gardistoj lau\u0306 sia kutimo ne emas enlasi esperantistojn. Tamen post iom da konvinkado ankau\u0306 c\u0302i-foje la komitatanoj sukcesis eniri."}, {"text_idx": "#000007", "text": "Por komenco la Komitato fintraktis la detalojn de la nova kotiz-sistemo, kiu estis principe akceptita en lundo. Oni interalie decidis, ke junaj membroj g\u0302is kaj inkluzive la ag\u0302o de 19 jaroj ricevos 75-procentan rabaton de la baza kotizo, dum junaj membroj en la ag\u0302o de 20 g\u0302is inkluzive 25 jaroj havos rabaton de 50%."}, {"text_idx": "#000009", "text": "La proponata 25-procenta rabato por personoj kun \"limigita enspezo\" aliflanke estis forte kritikata de pluraj komitatnoj, c\u0302ar mankis difino de tio, kion signifas \"limigita enspezo\". Prezidanto Mark Fettes unue aludis, ke povus temi pri ekzemple pensiuloj. Tiun difinon de \"limigita enspezo\" kritikis Michael Boris Mandirola:"}, {"text_idx": "#000010", "text": "\u2013 Mi s\u0302atus peti la estraron ne inkluzivi pensiulojn en tiu listo, c\u0302ar se taksi lau\u0306 la g\u0302enerala ag\u0302ostrukturo, tre multaj el niaj membroj apartenas al tiu kategorio. Se la kotizo estas tro alta por pensiuloj, g\u0302i simple estas tro alta entute."}, {"text_idx": "#000011", "text": "Tuomo Grundstro\u0308m kritikis la la vortumon de la propono:"}, {"text_idx": "#000017", "text": "Pro la forta kritiko Mark Fettes portempe retiris la proponon pri rabato por personoj kun \"limigita enspezo\". Post prilaboro nova propono estos prezentita al la komitato por reta voc\u0302dono."}, {"text_idx": "#000018", "text": "Iom longe oni diskutis pri la kotizoj de dumvivaj \"Bazaj membroj\", la nova senpapera membrokategorio. Lau\u0306 la origina propono novaj dumvivaj Bazaj membroj pagu tridekoblon de la kotizo de Baza membro por la lando kie ili log\u0302as nun \u2013 au\u0306 por la lando kie oni plej longe rezidis dum la lastaj dek jaroj, se tiu kotizo estas pli alta."}, {"text_idx": "#000019", "text": "Multaj esprimis dubojn pri tio, c\u0302u vere homoj en la landoj de la plej malalta kotizkategorio rajtu ig\u0302i dumvivaj membroj kontrau\u0306 nur 60 eu\u0306roj, se la jara kotizo de Baza membro tie estos 2 eu\u0306roj."}, {"text_idx": "#000022", "text": "Michael Boris Mandirola proponis, ke estu aldonita al la bug\u0302eto enspezojn de luigado de ejoj en la Centra Oficejo kaj la Volontula domo por eksteruloj. Martin Scha\u0308ffer kontrau\u0306is la aldonon de difinitaj sumoj en la bug\u0302eto dum oni ne scias, c\u0302u efektive oni sukcesos ion gajni. La Komitato samopiniis, kaj ne volis aldoni novajn teoriajn enspezojn en la bug\u0302eton."}, {"text_idx": "#000023", "text": "La finaj formuloj de la proponoj pri rabatoj estis projekciitaj sur grandan ekranon."}, {"text_idx": "#000024", "text": "La deficito de la originala bug\u0302etpropono de la estraro por 2019 estis 133.000 eu\u0306roj."}, {"text_idx": "#000025", "text": "\u2013 Ni proponas konservativan, se ne diri pesimisman bug\u0302eton, c\u0302ar ni preferas riski ke ni poste faros pl bonan rezulton \u2013 kaj ne male, kiel okazis en lastaj jaroj, klarigis Mark Fettes."}, {"text_idx": "#000027", "text": "Dietrich Weidmann kontrau\u0306is la aprobon de tia bug\u0302eto, krom se oni samtempe povus devontigi la estraron rapide sanigi la ekonomion de la asocio."}, {"text_idx": "#000029", "text": "Post malmulta diskuto la Komitato aprobis la bug\u0302eton prezentitan de la estraro sens\u0302ang\u0302e. Aldone g\u0302i aprobis ankau\u0306 la rezolucion proponitan de Dietrich Weidmann, lau\u0306 kiu la deficito devos esti duonigita g\u0302is 2020 kaj en 2022 la bug\u0302eto estu ekvilibra. Post tio la bug\u0302eto dum la sekva trijara periodo devos resti averag\u0302e ekvilibra. Tamen ne klaras kio okazos, se la ekonomio de la asocio ne sekvos la rezolucion de la Komitato."}, {"text_idx": "#000030", "text": "Pro tempopremo la kunveno, kiu devis finig\u0302i je la 12-a horo, estis trifoje longigita. Eble pro la urg\u0302o okazis grava fus\u0302o, kiun g\u0302enerala direktoro Martin Scha\u0308ffer lastmomente sukcesis korekti."}, {"text_idx": "#000032", "text": "Michela Lipari, iama estrarano kaj g\u0302enerala sekretario de UEA, kandidatis por la posteno de estrarano pri kongresoj kaj kulturo. Por ke la kandidatig\u0302o estu valida, s\u0302i tamen devus unue esti elektita komitatano C. Kontrau\u0306 s\u0302i kandidatis Rakoen Maertens, kiun forte subtenis Francesco Maurelli."}, {"text_idx": "#000033", "text": "Por subfosi la eventualan subtenon de Michela Lipari li interalie lau\u0306tlegis la alineon pri s\u0302i el la demisia letero de la tiama g\u0302enerala direktoro de UEA, Osmo Buller. En 2001 li skribis interalie: \"Per konstanta pikado kaj agacado de tiuj, kiuj ne g\u0302uis s\u0302ian favoron, s\u0302i venenis la atmosferon en la kunsidoj kaj inter ili.\""}, {"text_idx": "#000035", "text": "Post iom kaosa disdono de balotiloj kaj rapida voc\u0302donado oni kalkulis la voc\u0302ojn. Montrig\u0302is ke Lipari estis elektita komitatano C per 27 voc\u0302oj, dum Maertens ricevis nur 8 voc\u0302ojn. La kalkulintoj jam volis forporti la balotilojn, sed la g\u0302enerala direktoro Martin Scha\u0308ffer unue petis rigardi ilin, kaj baldau\u0306 kun c\u0302agrenita mieno anoncis:"}, {"text_idx": "#000039", "text": "Sekvafoje la Komitato de UEA renkontig\u0302os venontjare en la Universala Kongreso en Lahtio, Finnlando. Tie estos elektita tute nova estraro, kun nova prezidanto, c\u0302ar post du mandatperiodoj Mark Fettes ne plu povos kandidati."}, {"text_idx": "#000041", "text": "Centra Oficejo respondis pri robotoj"}, {"text_idx": "#000043", "text": "Mi prognozas, ke inter la unuaj agoj de la komitato venontan jaron, post konstato de la s\u0302ang\u0302oj faritaj c\u0302i-jare kau\u0306zis kolapson de la membro-nombro, estos reiri al la antau\u0306a sistemo."}, {"text_idx": "#000045", "text": "C\u0302u vi efektive estas Aleks Kadar, la g\u0302enerala sekretario de UEA? Se jes, decus malkas\u0302i tion kiam vi komentas decidojn de UEA. Se vi ne estas Aleks Kadar, vi kompreneble tute rajtas esti pseu\u0306donima."}, {"text_idx": "#000047", "text": "Dece estus informi la legantojn, ke vi c\u0302eestis la komitatkunsidon, ke, kvankam nekomitatano, rajtigite de la komitato, vi intervenis dum la komitatkunsido. Tio estis la ideala momento por diri vian opinion, sed vi intervenis ... nur por iom plibonigi la proponon pri kotizsistemo. Poste, en Libera Folio, vi denove intervenas, c\u0302i foje por kritiki la kotizsistemon. Stranga dueco, c\u0302u ne?"}, {"text_idx": "#000053", "text": "C\u0302u estas nur mi kiu iom s\u0302okig\u0302as pri la kalkulado de la balotiloj sur seg\u0302oj kaj sur la planko, lau\u0306 sufic\u0302e senorda maniero? C\u0302u en la kongresejo ne trovig\u0302as tabloj?"}, {"text_idx": "#000054", "text": "Cetere, la preskau\u0306a fiasko de la voc\u0302donado por Lipari kaj Maertens estas konsterniga. Se Scha\u0308ffer ne \"hazarde\" petis rigardi la balotilojn . . ."}, {"text_idx": "#000055", "text": "Oni devas scivoli kiom da tiaj misdecidoj okazis dum la jaroj en la asocio. Kaj kiel facile povus esti manipulataj decidoj favore al unu partio au\u0306 alia."}, {"text_idx": "#000056", "text": "Por nombri la balotilojn, oni elektas tri homojn, normale homojn kiuj hazarde c\u0302eestas en la salono kaj ne mem estas komitatanoj."}, {"text_idx": "#000057", "text": "Mi au\u0306dis ke la konfuzo okazis, c\u0302ar unu el la kontrolantoj estas el Japanio kaj ke en tiu lando, se oni metas ikson apud la nomo de kandidato, tio signifas ke oni ne volas tiun kandidaton. La kutimo en multaj landoj estas inversa: oni metas ikson apud la kandidato, kiun oni jes volas. Tial la anoncitaj rezultoj estis inversigitaj."}, {"text_idx": "#000059", "text": "Mi mem iam estis kontrolanto de voc\u0302donado. Se komitatano dirus, ke li volas kontroli la rezultojn, mi pensas, ke mi permesus al li rigardi la balotilojn, kondic\u0302e ke nur mi (au\u0306 alia kontrolanto) tus\u0302u ilin. Se la homo en la foto kiu tenas la balotilojn estas kontrolanto, mi pensas ke estas akcepteble ke komitatanoj tiel rigardu la balotilojn por kontroli la rezulton, kvankam oni certe prefere uzu tablon."}, {"text_idx": "#000060", "text": "Aliflanke, se la g\u0302enerala direktoro petus ke mi donu al li c\u0302iujn balotilojn, mi plej vers\u0302ajne rifuzus."}, {"text_idx": "#000061", "text": "Kompreneble, la komitato mem povus decidi kiel oni kontrolu rezulton, pri kiu oni dubas."}, {"text_idx": "#000062", "text": "Probable luo de tablo kostas pli ol luo de seg\u0302o, kaj UEA ne povis pagi tion. Ne forgesu ke UEA estas [ankorau\u0306] survoje al bankroto. Kiam la nova kotizsistemo funkcios, la organizaj\u0302o fartos multe pli bone kaj havos monon por lui ankau\u0306 tablojn."}, {"text_idx": "#000066", "text": "Mi aldonu, ke mi estis g\u0302enerala direktoro dum 18 jaroj kaj jam antau\u0306e kiel direktoro de la CO dum 7 jaroj respondeca pri la jarlibro. Se g\u0302i estus malprofitiga, mi estus likvidinta g\u0302in jam antau\u0306 longe."}, {"text_idx": "#000068", "text": "La kostoj nur estas unu flanko. La alia flanko estas la \"profito\" \u2013 C\u0302u la gajno per kotizoj, c\u0302u la reputacio por la asocio. Bedau\u0306rinde en la estrao de UEA nun regas mallarg\u0302e pensantaj burokratoj. Tio kutime estas la fino de c\u0302iu organizo, c\u0302u firmao, c\u0302u asocio.\nDum la lastaj jaroj mi ne rimarkis intereson pr la prezento de servoj kaj produktoj de UEA, nek de la estraro, nek de komitatanoj, nek de delegitoj, nek de simplaj membroj.\nLa sola ideo estas \"S\u0302pari\" la \"nenecesajn\" elspezojn. Finfine oni rimarkas, ke oni \"s\u0302paras\" la tutan asocion.\nEstas interese, ke la g\u0302enerala direktoro kas\u0302e subtenas konkurencan produkton, kiu vegetas en la reto: \nEble g\u0302i ekfloros profitcele post la morto de UEA"}, {"text_idx": "#000070", "text": "Kreig\u0302is laborgrupo por esplori pri la merkatika aspekto de niaj du revuoj Internacia Pedagogia Revuo (IPR) kaj Juna Amiko (JA). G\u0302i konsistas el William Harris, Karine Arakeljan, Didier Janot kaj niaj du redaktoroj, Jozefo Nemeth (IPR) kaj Stano Marc\u030cek (JA). La eldonado de la du revuoj, kau\u0306zas deficiton por la Ligo, do la laborgrupo devos esplori pri solvoj.\nLastmomente oni komencas esplori la merkaton!"}, {"text_idx": "#000078", "text": "Mi timas ke la nova sistemo kau\u0306zos multajn administrajn problemojn, des pli se oni konsideras dubojn pri la nova ankorau\u0306 ne preta retejo kaj malgrandeco de la stabo. Plie, mi estas kontrau\u0306 la 25% rabato por membroj kun \u201dlimigita enspezo\u201d. Tio iom similas al kontrolado pri handikapeco konforma al reguloj de UK-alig\u0302o. La proceduro estas malfacila kaj temporaba. Sed dum UK temas pri kelkdeko da kazoj, el kiuj pluraj estas konstantaj kongresanoj. La limigita enspezo povas varii de jaro al jaro (male al handikapeco) kaj se konsideri antau\u0306videble enorman skalon de tiaj alig\u0302oj, la afero estas praktike ne kontrolebla. Mi instigas la Komitaton malaprobi c\u0302i tiun amendon, sendepende de g\u0302ia vortumo.\nPersone mi kredas ke la nova kotizsistemo gvidos al enorma kaosa en la venonta jaro. Antau\u0306videble la enspezo de la kotizoj malkreskos, kreskos nombro de membroj sed samtempe oni bezonos pliajn homfortojn por administri tion. Post du jaroj oni vers\u0302ajne emos reveni al la malnova, tamen pli enspeziga sistemo."}, {"text_idx": "#000082", "text": "Dum la lastaj jardekoj UEA ignoris la varbadon, ekzemple per prezento kaj plibonigo de la servoj. La jarlibro ig\u0302is kuriozaj\u0302o kun amaso de ne uzeblaj adresoj. Multaj Delegitoj ig\u0302is maljuna kaj ne plu respondis. La bariero ig\u0302i delegito estis ridinde alta. Mi vane provis, c\u0302ar mi havis la iluzion kontribui al UEA. La revuo estis sekreta dokumento por iterna uzo de la membroj. Tie oni provis fari s\u0302ang\u0302ojn kun diversaj redaktoroj, kies ideoj ne plac\u0302is al la estraro.\nTeorie la produkto \"revuo\" estus iomete pli tau\u0306ga ol antau\u0306e por pli vasta publiko, sed tion oni ne celas.\nLa CO kaj la estraro gvidis la asocion kiel afero, kiu havas altan signifon \"en si mem\" kiel reprezentejo de la tutmonda Esperanto-Movdo. Dum jardekoj oni ec\u0302 ignoris la ekziston da aliaj, kiel SAT, ne parolante pri Civito. La profito el al multekostaj kongresoj (UK) sufic\u0302is por vivteni burokratan aparaton kaj ridinde malprofitajn strukturojn, kiel libroservo.\nDum multaj jaroj la naciaj librovendistoj lamentis (sensukcese) pri la absolute neprofesia konduto de la libroservo. Supozeble intertempe rezignis pro dau\u0306ra ignoro kaj agas sendepende au\u0306 ne plu ekzistos por manko da klientoj."}, {"text_idx": "#000083", "text": "Du parto (estis tro longa teksto, mirinde)\nLa reago al la krizo estas tute tipa: Preni pli da monoj de la malmultaj, kiuj restas, anstatau\u0306 inviti novajn membrojn per efikaj servoj.\nEl burokrata vidpunkto estas logika decido: Se oni havas malefikan mastrumadan sistemon, kiu kau\u0306zas amasaon da laboro por la dungitoj, estas pli racie limgi la nombron de agoj, anstatau\u0306 krei plian laboron per novaj membroj.\nAparta problemo estas la dumvivaj membroj. La strategio estas per alta unufoja kotizo akiri kapitalon. Tio funkciis certa tempo, c\u0302ar oni ricevis ion por kapatalo de la banko au\u0306 de la investo. Dum la lastaj jaroj la sistemo kolapsis, sed neniu en UEA pensis pri alternativo. La sola reago estis akiri plian kapitalon por investi en domoj en Rotterdam.\nSed tio modelo nur efikas, se oni povas vendi la domon kun profito. La vendon de la domo de la CO la estraro denove rifuzis."}, {"text_idx": "#000084", "text": "Bedau\u0306rinde la enketilo per kiu oni demandis la membrojn de UEA, kiujn servojn ili konsideras konservendaj au\u0306 forigendaj, neniam atingis min. Nu, ne multe gravas. Gravas, tamen, ke la membraro konu la rezultojn de tiu enketado. C\u0302u ni povos baldau\u0306 legi ilin ie (ekz. de la revuo Esperanto \u2013 kiu tiel ig\u0302us pli interesa)? C\u0302u la komitatanoj havis aliron al tiuj rezultoj, kaj baze de ili oni faris la decidojn?"}, {"text_idx": "#000086", "text": "Karaj mi devas konstati, ke Libera Folio tre malekzakte raportas pri la Komitat-Kunsido. La porpono mia ne Estas \"rezolucio\", sed \"Bug\u0302eta Regulo\" \u2013 do temas pri deviga ordono de la komitato. Jen la detala informo:"}, {"text_idx": "#000087", "text": "La 3-an de au\u0306gusto 2018 la komitato akceptis post fortaj protestoj de la komitatano A el Svislando, Dietrich Michael Weidmann, kontrau\u0306 la g\u0302is-nuna bug\u0302eta politiko, kies dau\u0306rigo kondukintus la asocion en manpleno da jaroj al bankrotig\u0302o, la Bug\u0302etan Regulon de Lisbono, kiu tekstas jene:"}, {"text_idx": "#000088", "text": "La komitato fiksas, ke la bug\u0302eta deficito por 2020 povas esti maksimume la duono de la bug\u0302eta deficito por 2019 kaj la deficito por 2021 maksimume EUR 50000.-. Ek de 2022 la bug\u0302eto por trijara periodo devas esti ekvilibra.*"}, {"text_idx": "#000089", "text": "* Vortumo formulita el miaj notoj, la ekzaktan vortumon vi vidos en la protokolo de la lisbona komitatkunsido, kiu espereble baldau\u0306 aperos. Je demando mi bus\u0302e klarigis, ke \u201ela bug\u0302eto por trijara periodo devas esti ekvilibra\u201c ekzakte signifas, ke ek de 2022 ni principe havu dau\u0306re ekvilibran bug\u0302eton. Ke tamen memkompreneble pro ne antau\u0306videbla situacio ja povas foje okazi deficito, sed ke tiam tio signifas, ke, se estonte escepte aperos deficito en la jarkalkulo de specifa jaro, tiam dum la du sekvantaj jaroj devas esti profito, kiu kompensas la deficiton. (Ankau\u0306 inverse tio permesas, se oni dum du jaroj produktas profiton, oni poste dum unu jaro povas havi deficiton en la sumo de la profito. Ec\u0302 la pli ideala kazo, kio signifas, ke oni s\u0302paras dum du jaroj, por en la tria jaro financi specialan aktivecon.)"}, {"text_idx": "#000093", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000097", "text": "Alig\u0302i al 400 aliaj abonantoj"}]